## Rješenje Agencije za zaštitu tržišnog natjecanja urbroj: 580-03-09-43-24 od 3. svibnja 2010.

### NN 66/2010 (28.5.2010.), Rješenje Agencije za zaštitu tržišnog natjecanja urbroj: 580-03-09-43-24 od 3. svibnja 2010.

AGENCIJA ZA ZAŠTITU TRŽIŠNOG NATJECANJA

2060

Agencija za zaštitu tržišnog natjecanja temeljem članka 15. stavka 2. Zakona o državnim potporama (»Narodne novine« broj 140/05) u upravnom postupku nadzora provedbe odobrene državne potpore za restrukturiranje poduzetnika Slavonija modna konfekcija d.d., sa sjedištem u Osijeku, Vinkovačka 68, pokrenutom po službenoj dužnosti, temeljem odluke Vijeća za zaštitu tržišnog natjecanja, sa 39. sjednice održane 3. svibnja 2010., donosi sljedeće

RJEŠENJE

I. Utvrđuje se da poduzetnik Slavonija modna konfekcija d.d. sa sjedištem u Osijeku, nije izvršio sve mjere za restrukturiranje sadržane u Programu restrukturiranja i konsolidacije poduzetnika Slavonija modna konfekcija d.d., odobrenog rješenjem Agencije za zaštitu tržišnog natjecanja o davanju suglasnosti na Prijedlog Odluke Vlade Republike Hrvatske o stjecanju udjela Republike Hrvatske u temeljenom kapitalu poduzetnika Slavonija modna konfekcija d.d. Osijek, klasa: UP/I-430-01/2005-02/2, urbroj: 580-03-05-43-10, od 20. listopada 2005.

II. Utvrđene nepravilnosti odnose se na neispunjenje sljedećih mjera predviđenih Programom restrukturiranja poduzetnika Slavonija modna konfekcija d.d.,:

1. Kompjutorizacija proizvodnje,

2. Otvaranje i širenje vlastite trgovačke mreže,

3. Zbrinjavanje tehnološkog viška zaposlenika, uz smanjenje ukupnih troškova bruto-plaća zaposlenika,

4. Preseljenje svih organizacijskih jedinica u bivši pogon »Krzna«, i optimalnog iskorištenja tehnoloških kapaciteta,

5. Obnova zastarjele tehnologije,

6. Kreiranje, proizvodnja i prodaja vlastite marke koja bi bila konkurentna na domaćem i svjetskom tržištu,

7. Promjena strukture proizvodnje i povećanje domaće proizvodnje i smanjenje lohn poslova (proizvodnja 93.660 komada odjevnih predmeta,

8. Rješavanje obveza u ukupnom iznosu od 15.509.465,99 kuna prema ostalim vjerovnicima (osim države) iz vlastitih sredstava.

III. Ministarstvo gospodarstva, rada i poduzetništva, kao davatelj državne potpore i poduzetnik Slavonija modna konfekcija d.d., sa sjedištem u Osijeku, u obvezi su otkloniti nepravilnosti utvrđene u točki II. izreke ovog rješenja, te dostaviti Agenciji za zaštitu tržišnog natjecanja dokaz o otklanjanju utvrđenih nepravilnosti, najkasnije u roku od 3 (tri) mjeseca od dostave ovog rješenja.

IV. Ovo rješenje objaviti će se u »Narodnim novinama«.

Obrazloženje

1. Pokretanje postupka

I. Agencija za zaštitu tržišnog natjecanja (dalje: Agencija) je na zahtjev Ministarstva gospodarstva, rada i poduzetništva (dalje: Ministarstvo), 20. listopada 2005., donijela rješenje o davanju suglasnosti na Prijedlog Odluke Vlade Republike Hrvatske o stjecanju udjela Republike Hrvatske u temeljenom kapitalu poduzetnika Slavonija modna konfekcija d.d. Osijek, klasa: UP/I 430-01/2005-02/2, urbroj: 580-03-05-43-10, temeljem Programa restrukturiranja i konsolidacije poduzetnika Slavonija modna konfekcija d.d. (dalje: rješenje Agencije).

U konkretnom slučaju, odobrena državna potpora iznosila je 11.104.090,70 kuna, a dodijeljena je u obliku pretvaranja potraživanja Ministarstva financija, u udjel u temeljnom kapitalu poduzetnika, nastalih temeljem dospjelih i neplaćenih potraživanja.

Temeljem rješenja Agencije, Ministarstvo i poduzetnik Slavonija modna konfekcija d.d., sukladno tada važećoj odredbi članka 18. stavka 4. Uredbe o državnim potporama (»Narodne novine« broj 121/03; dalje: Uredba), bili su u obvezi jednom godišnje, za cijelo vrijeme provedbe restrukturiranja, Agenciji dostavljati godišnje financijsko izvješće i izvješće o provedbi Programa restrukturiranja i konsolidacije poduzetnika Slavonija modna konfekcija d.d. (dalje: Program restrukturiranja) za proteklu godinu. Navedenu obvezu bilo je potrebno izvršavati najkasnije do 31. ožujka tekuće godine. Završetak procesa restrukturiranja bio je predviđen do 31. prosinca 2009.

Rečena Uredba stavljena je izvan snage, stupanjem na snagu Odluke o objavljivanju pravila o državnim potporama za sanaciju i restrukturiranja (»Narodne novine« broj 20/07; dalje: Odluka za sanaciju i restrukturiranje).

S obzirom da Ministarstvo i poduzetnik Slavonija modna konfekcija d.d., nisu do kraja listopada 2007. dostavili podatke o provedbi mjera restrukturiranja iz Programa restrukturiranja za 2006., a koje su bili u obvezi dostaviti sukladno rješenju Agencije, te s obzirom da je iz zaprimljenih izvješća i podatka iz 2005., utvrđeno da poduzetnik ne provodi predviđene mjere restrukturiranja, Agencija je temeljem odluke Vijeća za zaštitu tržišnog natjecanja (dalje: Vijeće), sa 93. sjednice, održane 9. studenog 2007., pokrenula po službenoj dužnosti postupak nadzora provedbe odobrene državne potpore za restrukturiranje poduzetnika Slavonija modna konfekcija d.d., sukladno članku 15. stavku 1. Zakona o državnim potporama (»Narodne novine« broj 140/05).

Dana 13. studenog 2007. Agencija je od poduzetnika Slavonija modna konfekcija d.d., zaprimila godišnje financijsko izvješće za 2006.

Budući da je iz dostavljenih podataka za 2005. i 2006., bilo razvidno kako je poduzetnik u tom razdoblju zabilježio znatno lošije poslovne rezultate od predviđenih Programom restrukturiranja, Agencija je zahtjevom od 17. siječnja 2008., upućenog Ministarstvu i poduzetniku Slavonija modna konfekcija d.d., zatražila dostavu očitovanja na koji će se način ostvariti planirani poslovni rezultati i predviđene mjere restrukturiranja kako je to bilo predviđeno u Programu restrukturiranja. Rok za dostavu zatraženog očitovanja bio je 30 dana od dana dostave zahtjeva, međutim niti nakon ponavljanja zahtjeva, Agencija nije zaprimila zatraženo.

Slijedom navedenog, a s obzirom da Agencija nije niti zaprimila financijska izvješća za 2007. i 2008. sukladno nalogu iz rješenja Agencije, ista je zahtjevom od 15. rujna 2009., upućenog Ministarstvu i poduzetniku Slavonija modna konfekcija d.d., zatražila dostavu navedenih izvješća.

Dana 7. listopada 2009. Agencija je od Ministarstva zaprimila očitovanje od 28. rujna 2009. u sklopu kojeg je dostavljeno i mišljenje Ministarstva financija od 11. svibnja 2009. u svezi restrukturiranja poduzetnika Slavonija modna konfekcija d.d., kao i izmijenjeni i dopunjeni Program restrukturiranja poduzetnika iz svibnja 2009.

Naime, poduzetnik Slavonija modna konfekcija d.d., je u svibnju 2009. izradio izmijenjeni i dopunjeni Program restrukturiranja, u kojem su između ostalog, predviđene nove državne potpore i mjere restrukturiranja. Međutim, Agencija je utvrdila kako istom poduzetniku nije moguće odobriti nove državne potpore za restrukturiranje, budući da takva kategorija državne potpore predstavlja jednokratnu intervenciju, kojom se prvenstveno treba osigurati održavanje poslovanja poduzetnika tijekom ograničenog razdoblja. Iz tog se razloga, takva vrsta državne potpore dodjeljuje samo jednom, po načelu »prvi i zadnji put«, sukladno točki 72. Odluke o sanaciji i restrukturiranju, te se istom poduzetniku, može dodijeliti tek nakon deset godina od dana dodjele posljednje državne potpore za restrukturiranje. Iznimno, državna potpora za restrukturiranje može se ponovo dodijeliti i ranije, ali samo u slučaju nastupanja iznimnih okolnosti na koje poduzetnik nije mogao utjecati, što u konkretnom slučaju poduzetnik nije dokazao.

Dana 30. rujna 2009. Agencija je od poduzetnika Slavonija modna konfekcija d.d., zaprimila financijska izvješća za 2007. i 2008., te izvješće o provedbi Programa restrukturiranja.

S obzirom da dostavljena dokumentacija nije bila dostatna za donošenje meritorne odluke, Agencija je zahtjevom od 9. prosinca 2009. i 10. veljače 2010., od Ministarstva i poduzetnika Slavonija modna konfekcija d.d., između ostalog, zatražila očitovanje u svezi provedbe svih mjera iz Programa restrukturiranja koje je bilo potrebno ostvariti u razdoblju od 2006. do 2009.

Dana 4. ožujka 2010., Agencija je od poduzetnika Slavonija modna konfekcija d.d. zaprimila očitovanje u svezi otklanjanja nepravilnosti u Programu restrukturiranja poduzetnika, dok je Ministarstvo 1. travnja 2010. dostavilo svoje očitovanje o provedbi mjera restrukturiranja.

2. Utvrđivanje činjenica

2.1. Sukladno rješenju Agencije, kojim je prihvaćeno restrukturiranje poduzetnika Slavonija modna konfekcija d.d., glavni cilj Programa restrukturiranja bilo je ostvariti promjenu strukture proizvodnje, postizanje većeg obujma proizvodnje za domaće tržište povećanjem proizvodnog asortimana i namjenskog programa. Nadalje, planirano je smanjenje udjela niskoprofitabilnih lohn-poslova, kreiranjem vlastite robne marke konkurentne na domaćem i vanjskom tržištu.

Također, Program restrukturiranja imao je za cilj zbrinjavanje tehnološkog viška zaposlenika iz neproizvodnog dijela, na način da se u razdoblju od 2005. do 2009. ukupan broj zaposlenika smanji s 330 na 220, pri čemu bi poduzetnik, otpremnine financirao iz vlastitih sredstava. Istodobno poduzetnik, je kao mjeru restrukturiranja predvidio smanje troškova poslovanja i povećanje proizvodnosti kroz preseljenje pogona za proizvodnju na novu lokaciju, obnovu i zamjenu zastarjele tehnologije i opreme, kompjuterizaciju, kreiranje vlastite robne marke, širenje vlastite trgovačke mreže, odnosno podmirivanje svih obveza prema vjerovnicima u iznosu od 15.509.465,99 kuna.

Međutim, poduzetnik Slavonija modna konfekcija d.d., tijekom razdoblja restrukturiranja od 2005. do 2009., nije u uspio u cijelosti realizirati planirane mjere restrukturiranja.

Naime, poduzetnik je trebao do lipnja 2006., izvršiti kompjuterizaciju proizvodnje, od čega je nabavljen samo jedan stroj. Do prosinca 2006. bilo je potrebno proširiti trgovačku mrežu, međutim otvorene su samo trgovine u Našicama i Osijeku, dok zbog nedostatka financijskih sredstava isto nije učinjeno u Rijeci, Zagrebu i Splitu. Zbrinjavanje tehnološkog viška zaposlenika trebalo je biti provedeno do ožujka 2006., što također nije izvršeno. Preseljenje proizvodnje u bivši pogon poduzetnika »Krzno«, trebalo je biti ostvareno do ožujka 2007., no isto nije izvršeno, osim što je samo pribavljena tehnička dokumentacija.

Obnova zastarjele tehnologije koja je bila predviđena do ožujka 2007., samo je djelomično izvršena stoga što je nabavljen samo dio planiranih strojeva i opreme (kompresor i dva stola za peglanje). Kreiranje i proizvodnja vlastite robne marke, koja bi bila konkurentna na stranom i domaćem tržištu, planirana je do ožujka 2007., međutim, isto nije realizirano, stoga što se robna marka »Tref« još uvijek postepeno razvija. Poduzetnik je predvidio da će u roku do prosinca 2007. promijeniti strukturu proizvodnje i smanjiti niskoprofitne lohn-poslove i izraditi 93.600 komada odjevnih predmeta. U konkretnom slučaju, poduzetnik je u 2009. proizveo 63.761 komada odjevnih predmeta.

Rješavanje obveza prema vjerovnicima (osim državnih), trebalo je biti provedeno do prosinca 2009. što je djelomično izvršeno. Naime, sukladno odobrenom Programu restrukturiranja, poduzetnik je planirao financirati predviđene mjere iz vlastitih sredstava, ponajprije iz prihoda dobivenih temeljem ugovora o rješavanju međusobnih imovinskopravnih pitanja sklopljenih s poduzetnikom DP Slavija Bač, iz prihoda ostvarenih prodajom vlastitih nekretnina u Banjoj Luci, Kosovskoj Mitrovici, Skopju i Šapcu, iz kreditnih sredstava, iz prihoda od prodaje zaliha gotovih proizvoda i potraživanja iz sudskih sporova.

Niti jedan od predviđenih izvora financiranja nije ostvaren u predviđenim rokovima, jer je od poduzetnika DP Slavija Bač naplaćeno samo 50.000,00 eura, prodana je samo jedna nekretnina u Šapcu, dok kreditna sredstva poduzetnik nije mogao ostvariti budući da nije mogao ishoditi kredit kod poslovne banke. Prodaja zaliha gotovih proizvoda nije polučila očekivani financijski rezultat, a potraživanja iz sudskih sporova nije bilo moguće naplatiti.

2.2. Temeljem dostavljenih financijskih izvješća i dokumentacije, utvrđeno je da poduzetnik Slavonija modna konfekcija d.d., zbog neprovođenja mjera restrukturiranja, nije uspio ostvariti očekivane poslovne rezultate, tako da se i nakon završetka procesa restrukturiranja smatra poduzetnikom u teškoćama, budući mu ukupni gubitak za 2009. iznosi 60.523.586,00 kuna, dok je za 2006. ukupni gubitak iznosio 18,677.718,00 kuna.

Naime, usporedbom planiranih i ostvarenih veličina iz Računa dobiti i gubitka u razdoblju restrukturiranja, od 2005. do kraja 2009., može se zaključiti da poduzetnik nije uspio provesti predviđene mjere iz Programa restrukturiranja što se na kraju i odrazilo na financijski rezultat, što je prikazano u Tabeli 1.

Tabela 1. Usporedba planiranog i ostvarenog Računa dobiti i gubitka u razdoblju 2005.-2009.

u 000 kn

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| RAČUN DOBITI I GUBITKA | 2005. | | 2006. | | 2007. | | 2008. | | 2009. | |
| Planirano | Ostvareno | Planirano | Ostvareno | Planirano | Ostvareno | Planirano | Ostvareno | Planirano | Ostvareno |
| 1.POSLOVNI PRIHODI | 14.900,60 | 11.938,41 | 19.239,70 | 11.490,50 | 20.056,20 | 11.354,18 | 20.949,60 | 11.415,52 | 21.861,00 | 9.824,17 |
| a) Prihodi u zemlji | 8.854,60 | 5.468,97 | 12.321,70 | 5.184,82 | 12.792,20 | 4.424,45 | 13.322,60 | 4.931,34 | 13.853,00 | 3.855,27 |
| b) Prihodi u inozemstvu | 6.046,00 | 6.469,43 | 6.918,00 | 6.305,69 | 7.264,00 | 6.929,73 | 7.627,00 | 6.484,18 | 8.008,00 | 5.968,90 |
| 2.FINANCIJSKI PRIHODI | 450,00 | 292,12 | 300,00 | 229,90 | 300,00 | 204,28 | 300,00 | 188,21 | 300,00 | 152,27 |
| 3. IZVANREDNI PRIHODI | 4.500,00 | 708,14 | 200,00 | 1.566,33 | 200,00 | 1.763,94 | 300,00 | 354,25 | 300,00 | 1.407,58 |
| UKUPNI PRIHODI | 19.850,60 | 12.938,66 | 19.739,70 | 13.286,73 | 20.556,20 | 13.322,40 | 21.549,60 | 11.957,98 | 22.461,00 | 11.384,03 |
| 1. POSLOVNI RASHODI | 18.186,15 | 20.928,50 | 19.146,65 | 21.902,90 | 19.923,40 | 21.515,82 | 20.802,60 | 21.274,32 | 21.569,40 | 21.167,26 |
| a) Materijalni troškovi | 5.541,15 | 4.828,94 | 5.960,00 | 5.618,48 | 6.100,00 | 4.527,42 | 6.365,00 | 5.255,75 | 6.490,00 | 4.130,47 |
| b) Troškovi osoblja | 10.053,00 | 12.921,43 | 10.555,65 | 13.371,70 | 11.083,40 | 13.299,99 | 11.637,60 | 13.867,13 | 12.219,40 | 12.999,65 |
| c) Amortizacija | 1.050,00 | 756,50 | 1.130,00 | 708,47 | 1.140,00 | 668,78 | 1.150,00 | 614,52 | 1.160,00 | 582,13 |
| d) Ostali troškovi | 1.542,00 | 978,84 | 1.500,00 | 2.882,78 | 1.600,00 | 2.613,19 | 1.650,00 | 2.257,16 | 1.700,00 | 2.390,67 |
| 2. FINANCIJSKI RASHODI | 2.550,00 | 267,52 | 200,00 | 209,93 | 200,00 | 1.535,39 | 200,00 | 4.402,79 | 200,00 | 4.188,66 |
| 3. IZVANREDNI RASHODI | 100,00 | 517,82 | 150,00 | 3.206,57 | 150,00 | 3.557,80 | 200,00 | 216,27 | 200,00 | 661,98 |
| UKUPNI RASHODI | 20.836,15 | 21.713,84 | 19.495,65 | 25.319,40 | 20.273,40 | 26.609,00 | 21.202,60 | 25.893,38 | 21.969,40 | 26.017,90 |
| DOBIT/GUBITAK | -985,55 | -8.775,18 | 244,05 | -12.032,67 | 282,80 | -13.286,60 | 347,00 | -13.935,40 | 491,60 | -14.633,88 |

Izvor: dokumentacija poduzetnika Slavonija modna konfekcija d.d.

Obrada: Agencija za zaštitu tržišnog natjecanja

Poduzetnik je kroz cijelo razdoblje restrukturiranja ostvarivao znatno lošije rezultate od planiranih. Ukupni prihodi, nakon neznatnog povećanja u 2006. i 2007., u odnosu na 2005., bilježe značajniji pad u zadnje dvije godine restrukturiranja. Tako je poduzetnik, umjesto planiranog povećanja, u 2008. ostvario tek 55 posto planiranih prihoda, dok je u 2009. ostvarivao točno polovinu planiranih prihoda. Usporedno navedenom, prihodi od prodaje proizvoda u zemlji bilježe znatno veći pad, jer je poduzetnik ostvarivao tek 25 do 40 posto planiranih prihoda. Slijedom navedenog, razvidno je da poduzetnik konstantno gubi udio na domaćem tržištu, a jedna od mjera restrukturiranja bila je povećanja prihoda u zemlji.

Istovremeno, ukupni rashodi u razdoblju restrukturiranja iznosili su 20 do 30 posto više od planiranih. Pri tome, troškovi zaposlenih čine najveći trošak poduzetnika, i u strukturi ukupnih rashoda sudjeluju između 50 do 60 posto.

Iako je u Programu restrukturiranja bilo predviđeno do ožujka 2006., zbrinuti višak zaposlenika odnosno smanjiti ukupne troškove bruto plaća, iz dostavljenih podataka razvidno je da poduzetnik nije proveo zbrinjavanje tehnološkog viška zaposlenika kako je to bilo predviđeno, već je tek u 2009. došlo do smanjenja troškova bruto plaća iako je iznos bruto plaća u 2009., još uvijek veći nego u 2005.

Sukladno navodima poduzetnika Slavonija modna konfekcija d.d., poduzetnik koristi oko 25 posto svojih proizvodnih kapaciteta, što znatno povećava troškove poslovanja, a s druge strane to upućuje na činjenicu da poduzetnik sve više gubi svoj položaj na tržištu.

Također, poduzetnik je u razdoblju restrukturiranja ostvarivao znatno više rashode od prihoda, što je za posljedicu imalo dodatna zaduživanja poduzetnika kako bi uspio podmirivati tekuće obveze iz poslovanja. Međutim, razvidno je da poduzetnik zbog nelikvidnosti i insolventnosti, nije bio u mogućnosti redovito podmirivati troškove novog zaduživanja.

Tabela 2. Bilanca poduzetnika u razdoblju 2005.-2009.

|  |  |  |  |  |  |
| --- | --- | --- | --- | --- | --- |
| BILANCA | 31.12.2005. | 31.12.2006. | 31.12.2007. | 31.12.2008. | 31.12.2009. |
| 1. DUGOTRAJNA IMOVINA | 57.350.428 | 56.592.414 | 68.293.698 | 67.660.866 | 66.627.385 |
|  |  |  |  |  |  |
| 2. KRATKOTRAJNA IMOVINA | 8.620.761 | 9.263.246 | 9.438.668 | 7.963.694 | 5.509.032 |
| – Zalihe |  | 6.448.452 | 5.989.631 | 6.288.184 | 4.259.993 |
| – Potraživanja |  | 1.810.304 | 1.677.222 | 1.583.219 | 1.212.705 |
| – Novac |  | 792.884 | 1.629.033 | 2.596 | 1.314 |
| UKUPNA AKTIVA |  | 65.856.852 | 77.743.324 | 75.658.910 | 72.149.867 |
|  |  |  |  |  |  |
| 1. KAPITAL | 48.253.356 | 47.324.772 | 52.759.372 | 38.823.977 | 23.781.775 |
| – Upisani kapital | 54.888.400 | 65.992.400 | 71.897.400 | 71.897.400 | 71.897.400 |
| – Rezerve | 2.140.132 | 90 | 128.162 | 12.816.285 | 12.407.961 |
| – Preneseni gubitak |  | 6.635.044 | 18.667.707 | 31.954.312 | 45.889.708 |
| – Gubitak tekuće godine | 8.775.176 | 12.032.674 | 13.286.605 | 13.935.396 | 14.633.878 |
| 2. DUGOROČNE OBVEZE | - | - | - | - |  |
| 3. KRATKOROČNE OBVEZE | 17.745.462 | 18.520.836 | 24.972.763 | 36.827.973 | 48.361.048 |
| – Obveze za poreze i doprinose | 13.841.078 | 10.052.347 | 12.757.217 | 21.207.780 | 29.143.378 |
| – Obveze prema kreditnim instituc. |  | 3.393.491 | 8.742.839 | 11.461.886 | 15.950.547 |
| UKUPNA PASIVA | 66.016.991 | 65.856.852 | 77.743.324 | 75.658.910 | 72.149.867 |

Izvor: dokumentacija poduzetnika Slavonija modna konfekcija d.d.

Obrada: Agencija za zaštitu tržišnog natjecanja

Uvidom u Bilancu poduzetnika u razdoblju restrukturiranja, vidljiva je nepovoljna struktura Bilance, što se naročito odnosi na pad vrijednosti kratkotrajne imovine, uz istovremeno značajnija povećanja kratkoročnih obveza. Na taj način koeficijent tekuće likvidnosti u 2005. je iznosio 0,49, dok je u 2009. iznosio 0,11, što izravno upućuje na činjenicu da poduzetnik nije u mogućnosti izvršavati svoje obveze.

Poduzetnik također ne podmiruje dugove prema državi s osnova poreza i doprinosa, tako da ukupni dug s tog osnova stalno raste i u 2009. iznosi 29.143.378 kuna. Također, poduzetnikove teškoće s održavanjem redovnog poslovanja odražavaju se i kroz porast kratkoročnih kreditnih obveza poduzetnika u razdoblju 2006.-2009., u obliku pozajmica Hrvatskog fonda za privatizaciju, (dalje: HFP). S obzirom da kratkoročne kreditne obveze rastu u promatranom razdoblju, razvidno je da ih poduzetnik nije u stanju podmirivati iz vlastitog poslovanja, odnosno bez daljnjih državnih potpora.

Porast zaliha i smanjenje potraživanja prema kupcima uslijed smanjene realizacije, kumulirani gubici koji umanjuju iznos kapitala, stalni porast kratkoročnih obveza u vidu poreza i doprinosa te ostalih kreditnih obveza, jasno upućuju da je poduzetnik nelikvidan i insolventan. Iz navedenog proizlazi činjenica da poduzetnik i nakon završetka procesa restrukturiranja nije sposoban vlastitim sredstvima, bez pomoći države, podmirivati sve svoje obveze odnosno dugoročno opstati na tržištu.

Tabela 3. Proizvodnja prema asortimanu u razdoblju 2006.-2009.

– komada

|  |  |  |  |  |
| --- | --- | --- | --- | --- |
| Odjevni predmet | 2006. | 2007. | 2008. | 2009. |
| Muški kaput | 1.252 | 8 | 2.742 | 391 |
| Ženski kaput | 6.861 | 6.348 | 5.975 | 6.038 |
| Ženski mantil | 4.658 | 4.194 | 4.167 | 2.062 |
| Muška jakna | 16.438 | 15.154 | 19.904 | 15.776 |
| Ženska jakna | 20.272 | 9.357 | 11.931 | 17.332 |
| Muško odijelo | 7.155 | 2.499 | 5.359 | 841 |
| Ženski komplet | 4.546 | 1.476 | 458 | 328 |
| Muški sako i hlače | 1.025 | 16.033 | 3.905 | 6.951 |
| Ženska haljina, hlače i suknja | 21.377 | 17.109 | 17.782 | 14.042 |
| UKUPNO | 83.584 | 73.628 | 72.223 | 63.761 |

Izvor: dokumentacija poduzetnika Slavonija modna konfekcija d.d.

Obrada: Agencija za zaštitu tržišnog natjecanja

Iz Tabele 3. proizlazi da se proizvodnja smanjuje iz godine u godinu, što ukazuje na sve slabiji položaj poduzetnika, kako na domaćem tako i inozemnom tržištu.

Iako proizvedene količine nekih proizvoda variraju od godine do godine, ukupna proizvodnja je u stalnom padu. Pad proizvodnje je najvećim dijelom uvjetovan samom strukturom proizvodnje, jer potražnja za klasičnim odjevnim predmetima, kakve proizvodi poduzetnik, je u padu, dok na tržištu raste potražnja za ležernijom odjećom.

2.3. Također, tijekom provedbe ovog postupka, izvršen je i uvid u bazu dodijeljenih državnih potpora poduzetniku Slavonija modna konfekcija d.d., iz koje proizlazi da su istom poduzetniku u razdoblju od 2006. do 2009. odobrene državne potpore koje nisu predviđene Programom restrukturiranja, odnosno koje nije prethodno odobrila Agencija. Riječ je o sljedećim državnim potporama:

1. Subvencija u iznosu od 783.300,00 kuna, dodijeljena od strane Ministarstva temeljem Mjera za poticanje razvoja i poboljšanja stanja u tekstilnoj industriji i kožarsko-obućarskoj industriji Hrvatske za 2006.:

2. Subvencija u iznosu od 510.000,00 kuna, dodijeljena od strane Ministarstva temeljem Mjera za poticanje razvoja i poboljšanja stanja u tekstilnoj industriji i kožarsko-obućarskoj industriji Hrvatske za 2007.,

3. Zajam poduzetniku u teškoćama, od 29. ožujka 2006., odobren od HFP-a, u iznosu od 3.303.000,00 kuna,

4. Zajam poduzetniku u teškoćama, od 12. rujna 2007., odobren od HFP-a, u iznosu od 5.000.000,00 kuna,

5. Zajam poduzetniku u teškoćama, od 29. rujna 2009., odobren od HFP-a, u iznosu od 1.500.000,00 kuna,

6. Pretvaranje potraživanja Ministarstva financija u udjel u temeljnom kapitalu poduzetnika u iznosu od 3.323.811,45 kuna, temeljem Aneksa Ugovora o pretvaranju potraživanja u temeljni kapital poduzetnika iz 2006.,

7. Pretvaranje potraživanja Ministarstva financija i HFP-a u udjel u temeljnom kapitalu poduzetnika u iznosu od 5.905.00,00 kuna, od 4. svibnja 2007.

S obzirom da navedene državne potpore nisu prethodno odobrene od strane Agencije, može se zaključiti da je riječ o nezakonitim državnim potporama iz članka 14. stavka 1. ZDP-a. Sukladno navedenoj odredbi, Agencija je ovlaštena zatražiti njihov povrat, uvećan za zakonsku zateznu kamatu.

3. Odluka Vijeća za zaštitu tržišnog natjecanja

Vijeće je razmatralo činjenice utvrđene tijekom provedenog postupka nadzora provedbe odobrene državne potpore za restrukturiranje dodijeljene poduzetniku Slavonija modna konfekcija d.d., na svojoj 39. sjednici, održanoj 15. travnja 2010.

Pri donošenju odluke, Vijeće je uzelo u obzir sve dostavljene podatke i dokumentaciju, te rezultate provedenih pravnih i ekonomskih analiza.

Vijeće je prije svega utvrdilo kako je, u odnosu na prijedlog Odluke Vlade Republike Hrvatske o stjecanju udjela Republike Hrvatske u temeljenom kapitalu poduzetnika Slavonija modna konfekcija d.d., Agencija donijela rješenje od 20. listopada 2005., kojim je odobrena državna potpora za restrukturiranje poduzetnika u iznosu od 11.104.090,70 kuna. Završetak restrukturiranja bio je predviđen 31. prosinca 2009.

Nadalje, Vijeće je utvrdilo da su Ministarstvo, kao davatelj državne potpore i poduzetnik Slavonija modna konfekcija d.d. kao korisnik državne potpore, temeljem naloga iz rješenja Agencije, bili u obvezi jednom godišnje za cijelo vrijeme provedbe Programa restrukturiranja, Agenciji dostavljati godišnje financijsko izvješće i izvješće o provedbi Programa restrukturiranja za proteklu godinu. Navedenu obvezu bilo je potrebno izvršavati najkasnije do 31. ožujka tekuće godine, sukladno rješenju Agencije.

Vijeće je temeljem zaprimljene dokumentacije i dostavljenih financijskih izvještaja, utvrdilo da se poduzetnik i nakon završetka procesa restrukturiranja i dalje smatra poduzetnikom u teškoćama sukladno točkama od 9. do 11. Odluke za sanaciju i restrukturiranje, odnosno da u konkretnom slučaju nije postignuta dugoročna održivost poduzetnika predviđena odobrenim Programom restrukturiranja.

Naime, sukladno pravilima iz Odluke za sanaciju i restrukturiranje, državna potpora za restrukturiranje mora biti uvjetovana provedbom plana restrukturiranja, koji mora jamčiti dugoročnu održivost u razumnom vremenskom razdoblju, a uspješno restrukturiranje mora uključiti i napuštanje djelatnosti koje bi i nakon završetka restrukturiranja proizvodila gubitke.

Međutim, Vijeće je utvrdilo da poduzetnik Slavonija modna konfekcija d.d. nije u cijelosti proveo mjere restrukturiranja, te da i nakon završetka razdoblja restrukturiranja, isti nije sposoban vlastitim sredstvima, bez pomoći države, podmirivati sve svoje obveze i dugoročno opstati na tržištu. Naime, u konkretnom slučaju utvrđeno je da je poduzetnik, unatoč dodijeljenoj državnoj potpori za restrukturiranje, te ostalim državnim potporama, a koje su dodijeljene bez odobrenja Agencije, iz godine u godinu kontinuirano povećavao svoj gubitak, umjesto da ostvaruje planiranu dobit.

Ne provođenjem mjera restrukturiranja poduzetnik nije uspio uspostaviti novu strukturu poslovanja, koja mu može jamčiti održivost i opstanak, oslanjajući se pritom na vlastite snage. Propuštanjem postizanja promjene strukture poslovanja, poduzetnik i nakon završetka procesa restrukturiranja nije u mogućnosti pokriti sve svoje troškove poslovanja, uključujući amortizaciju i financijske obveze.

O državnim potporama, koje su poduzetniku dodijeljene bez odobrenja Agencije, opisane u točki 2.3. obrazloženja ovog rješenja, koje predstavljaju nezakonitu državnu potporu, bit će odlučeno naknadno. Osim što su državne potpore, opisane u točki 2.3. obrazloženja ovog rješenja, dodijeljene bez prethodnog odobrenja Agencije, iste su dodijeljene i suprotno Odluci za sanaciju i restrukturiranje. Naime, poduzetniku u teškoćama koji se nalazi u restrukturiranju, zabranjena je dodjela ostalih državnih potpora, neovisno o kategoriji, za cijelo vrijeme trajanja postupka restrukturiranja i takve su državne potpore nedopuštene.

Vjerojatno je na poslovanje poduzetnika Slavonija modna konfekcija d.d., negativno mogla utjecati i globalna financijska i gospodarska kriza odnosno negativna kretanja u tekstilnoj industriji Republike Hrvatske, međutim razvidno je da poduzetnik u razdoblju procesa restrukturiranja nije uspio ispuniti planirane mjere restrukturiranja, što je u konačnici imalo za posljedicu neuspjeh realizacije Programa restrukturiranja.

Temeljem navedenog, odlučeno je kao u točki I. i II. izreke ovog rješenja.

S obzirom na utvrđene nepravilnosti, Agencija temeljem odluke Vijeća, sukladno članku 15. stavku 2. ZDP-a, nalaže Ministarstvu i poduzetniku Slavonija modna konfekcija d.d. da otkloni nepravilnosti prilikom dodjele državne potpore utvrđene u točki II. izreke ovog rješenja. Naime, sukladno navedenoj odredbi, ukoliko Agencija pri obavljanju nadzora provedbe odobrene držane potpore utvrdi nepravilnosti, ista donosi rješenje kojim se davatelju državne potpore i/ili korisniku državne potpore određuje rok od najdulje 3 mjeseca za otklanjanje utvrđenih nepravilnosti.

U konkretnom slučaju Ministarstvo je u obvezi dostaviti Agenciji sljedeće dokaze i izračune iz kojih će biti vidljivo: 1. na koji će način Ministarstvo izvršiti povrat dodijeljene državne potpore u iznosu od 11.104.090,70 kuna od poduzetnika Slavonija modna konfekcija d.d., 2. rok u kojem Ministarstvo planira izvršiti povrat, 3. obračun iznosa zakonske zatezne kamate, do dana povrata cjelokupnog iznosa.

Prilikom obračuna iznosa zatezne kamate na dodijeljenu državne potpore u iznosu od 11.104.090,70 kuna, do dana povrata cijelog iznosa, potrebno je primijeniti dekurzivni jednostavni kamatni račun (iznos zatezne kamate=glavnica X zakonska zatezna kamata X broj godina/100). Zakonska zatezna kamata u razdoblju od 2005. do 2007. iznosila je 15 posto (»Narodne novine« broj 72/02 i 153/04), dok od 1. siječnja 2008., zakonska zatezna kamata iznosi 17 posto.

Slijedom navedenog, odlučeno je kao u točki III. izreke ovog rješenja.

Jedan od osnovnih uvjeta prilikom provođenja pravila o državnim potporama je brz, neodgodiv i uspješan povrat nenamjenski korištene državne potpore. Brzo provođenje povrata potpore, u načelu, ne smije biti prolongirano, jer u suprotnom, korisnik takvu potporu i dalje nezakonito koristi, čime ostvaruje svoju prednost na tržištu pred konkurencijom, što dovodi do daljnjeg značajnijeg narušavanja tržišnog natjecanja.

Agencija će protekom roka od tri mjeseca, od dana dostave ovog rješenja, u slučaju da Ministarstvo ne otkloni utvrđene nepravilnosti nastale prilikom dodjele državnih potpora, naložiti povrat iznosa dodijeljene državne potpore, uvećan za iznos zakonskih zateznih kamata koji teku od dana koji je utvrđen kao dan na koji je nepravilnost započela, sukladno članku 15. stavku 3. ZDP-a.

Sukladno odredbi članka 18. ZDP-a, rješenja iz članka 14. ZDP-a, Agencija objavljuje u »Narodnim novinama«, stoga je odlučeno kao u točki IV. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I-430-01/2007-00/39

Urbroj: 580-03-06-43-24

Zagreb, 3. svibnja 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 66/2010-2060